Tilaelementin rakentaminen keskussairaalan paikoitusalueelle aiheuttaa muutoksia liikennejärjestelyihin

Lue myös 23.1.2025 julkaistu tiedote, jossa on kerrottu, että muutostöiden vuoksi pääsisäänkäynnin eteen jää vain inva-autopaikkoja.

Lue myös 21.2.2025 julkaistu tiedote, jossa on kerrottu tilaelementtien saapumisesta aiheutuvista liikenteen rajoituksista keskussairaalan pääväylillä.

Etelä-Karjalan keskussairaalan edessä olevalla paikoitusalueella tehdään jo joulukuun alussa valmistelevia toimenpiteitä tilaelementtirakennusta varten. Myös maanrakennusurakointi alkaa joulukuun alkupuolella. Alueen muutostyöt vaikuttavat merkittävästi keskussairaalaan saapumiseen. Varaa jatkossa riittävästi aikaa saapumiseen ja poistumiseen sekä pysäköintiin.

Keskussairaalan edustalla olevan paikoitusalueen kohdalle rakennetaan tilaelementeistä alkuvuoden aikana väistötilat, joihin osa Armilan hyvinvointiaseman toimintoja siirtyy. Tilaelementin pääsisäänkäynti sijoittuu keskussairaalan pääsisäänkäynnin läheisyyteen, ja yhdyskäytävä liittää rakennuksen kantasairaalaan. Parmacon toimittama tilaelementti on käytössä useamman vuoden ajan.

Työmaan alustavan aikataulun mukaisesti maanrakennustyöt alkavat joulukuun alkupuolella. Tällöin keskussairaalan edessä olevasta paikoitusalueesta rajataan työmaa-alueeksi suurin osa, ja asiakkaiden käyttöön jää vain muutamia autopaikkoja. Asiakkaat ohjataan käyttämään pysäköintitalon paikoitustiloja. Työmaa-alueen perustamisen ja aitaamisen jälkeen keskussairaalan sisäänkäynneistä jää pois B-sisäänkäynti sairaalan edestä. A- ja F-sisäänkäynnit ovat käytössä. Keskussairaalan ilmoittautumisautomaatit löytyvät edelleen pääaulasta.

Liitteenä olevat karttakuvat selventävät työmaa-alueen laajuutta ja alueen liikennejärjestelyjä sekä kulkua pysäköintitaloon. Karttakuvat löytyvät myös tiedotteen lopusta.

Pääsisäänkäynnin liikennejärjestelyt muuttuvat 11.12.2024

Pääsisäänkäynnin edessä olevat autopaikat ovat jatkossa käytössä vain saattoliikenteelle ja ajotie muuttuu kaksisuuntaiseksi.

Taksien liikennöinti pyritään säilyttämään keskussairaalan pääsisäänkäynnin yhteydessä.

Tilaelementtien perustustyöt valmistuvat tammikuussa

Kompakti tilaelementeistä koostuva väistötila toteutetaan kolmen kerroksen ratkaisuna. Laadukkaasti toteutettu kokonaisuus otetaan käyttöön viimeistään kesäkuun alussa 2025. Tiloihin siirtyvät Armilan kiirevastaanotto keskussairaalan A-siiven 8. kerroksesta, geriatrinen kuntoutusosasto (sisältää psykogeriatrian), muistipoliklinikka sekä vammaispalvelujen tutkimus- ja kuntoutusyksikkö Tutka. Palliatiivinen yksikkö siirtyy A-siiven 8 kerrokseen.

– Pahoittelemme muutostöistä aiheutuvaa haittaa. Muutostyöt pyritään tekemään mahdollisimman vähän asiakkaille ja väestölle haittaa aiheuttavina, kertoo tekninen päällikkö Sami Turunen.

Parkkitilaa pysäköintitalossa

Lyhyt- ja pitkäaikaista pysäköintiä varten löytyy runsaasti paikoitustilaa pysäköintitalosta, jonka osoite on Kahilanniementie 4, 53130 Lappeenranta. Ensisijainen ajotie pysäköintitaloon on Kahilanniementien puolelta. Pysäköintitalon 6. kerroksesta johtaa katettu kulkuyhteys sairaalaan. K-siiven päivystykseen pääsee pysäköintitalon 4. kerroksesta. Pysäköintitalossa on hissi. Kaikki paikat pysäköintitalossa ja sen piha-alueilla ovat maksullisia.
Lue lisää pysäköintitalosta tästä.

Lisätietoja:

Sami Turunen, tekninen päällikkö, p. 040 651 1237, sami.turunen@ekhva.fi

Karttakuvat:

Kulku pysäköintitaloon

Kulku käytössä oleville sisäänkäynneille

Karttakuvat yllä näyttävät kulkureitit pysäköintitaloon ja työmaa-alueen läheisyydessä käytössä oleville sisäänkäynneille.

Täydennys tiedotteen tekstiin 27.11.2024 klo 15.10:
F-oven eteen tulee muutama inva-paikka, mutta pääaulan ja A-siiven edustalle ei jää inva-paikkoja.